Sammendrag Det belgiske retssystem gennemgår fortsat reformer med hensyn til digitalisering og autonom forvaltning af ressourcer inden for retsvæsenet, men der er kun sket små fremskridt i det forgangne år. Der forventes gennemført omfattende og ambitiøse initiativer på digitaliseringsområdet i de kommende år. Overførslen af beføjelser til autonom forvaltning af ressourcer til retsvæsenet forventes afsluttet i 2024, og der vil blive indført et værktøj til måling af arbejdsbelastning. Det øverste domstolsråd har fortsat sit arbejde for at forbedre retssystemets funktionsmåde, navnlig gennem anbefalinger om retslige efterforskninger vedrørende retshåndhævende myndigheder, fremme af integritetsrammen for dommere og vedtagelse af standardformularer til forbedring af de retslige enheders årlige rapportering. Adgangen til tilstrækkelige menneskelige og finansielle ressourcer er fortsat en udfordring, og der er iværksat initiativer for at forbedre situationen. Der er fortsat en vedvarende mangel på sammenhængende, pålidelige og ensartede domstolsdata, hvilket hæmmer forbedringen af retssystemets effektivitet. De særdeles store forsinkelser ved visse appeldomstole vækker bekymring. Foranstaltningerne til bekæmpelse af korruption er generelt på plads. Der er dog stadig mangler med hensyn til forebyggelsen af interessekonflikter for ministre og deres rådgivere, gennemsigtigheden af indberetningen af aktiver og lobbyvirksomhed. Covid-19-pandemien har haft en negativ indvirkning på efterforskningen af korruption. Foranstaltninger til forebyggelse af korruption koordineres af forskellige netværk og samarbejdsplatforme på føderalt niveau. Aftalen om at øge budgettet til retsvæsenet, det føderale politi og sikkerhedstjenesterne er et positivt element, der forventes at ville styrke kampen mod korruption. Der er flere overvejelser i gang om forslag til potentielle nye regler til styrkelse af rammen for bekæmpelse af korruption. Der er ikke blevet indført omfattende regler til beskyttelse af whistleblowere. De opdaterede medielove styrkede yderligere medietilsynsmyndighedernes uafhængighed, navnlig med et nyt krav om en behørig begrundelse for enhver beslutning om at afskedige chefen for tilsynsmyndigheden eller medlemmer af tilsynsmyndighedens kollegiale organ. Tilsynsmyndighederne har desuden modtaget supplerende ressourcer, så de kan udføre nye opgaver. De regionale myndigheder har iværksat mediespecifikke foranstaltninger for at afbøde virkningerne af covid-19-pandemien, herunder nødhjælpsfonde. Trods en robust ramme for beskyttelse af journalister blev flere, navnlig kvindelige journalister og journalister tilhørende etniske mindretal, udsat for trusler og angreb, særlig online. Appeldomstolen i forvaltningsretlige sagers rådgivende gren står fortsat over for udfordringer med hensyn til effektiv udøvelse af sit mandat til at sikre kvaliteten af lovgivningen. Appeldomstolen fastslog, at covid-19-foranstaltningerne var blevet vedtaget på et korrekt retsgrundlag, hvorved den ophævede en førsteinstansdom. Der er blevet vedtaget en pandemilov for at tilvejebringe et nyt retsgrundlag for pandeminødforanstaltninger. Der er etableret en ny føderal menneskerettighedsinstitution, som nu er operationel og har mandat til at beskytte og fremme menneskerettighederne på føderalt plan. Under forberedelserne af en kommende reform af staten har regeringen varslet en omfattende høring af borgerne. Civilsamfundet involveres i regeringens initiativer, men der er rapporteret om en vis bekymring med hensyn til finansieringen.

I.Retssystemet

Retssystemet består af 13 retter i første instans med generel kompetence, et antal retter i første instans med særlig kompetence, fem appeldomstole og en øverste domstol. Appeldomstolen i forvaltningsretlige sagers retslige gren fungerer som den øverste forvaltningsdomstol. En midlertidig nævningeret behandler de mest alvorlige straffesager. Forfatningsdomstolen er kompetent til at undersøge lovgivningens forfatningsmæssighed. De fleste kompetencer inden for retsvæsenet er fortsat føderale. Retsvæsenets og anklagemyndighedens uafhængighed er nedfældet i forfatningen. Det uafhængige øverste domstolsråd har til opgave at rekruttere til retsvæsenet og fremme retssystemets kvalitet gennem kontrolmekanismer såsom revisioner samt ved at yde rådgivning om retslige anliggender til regeringen og parlamentet, både efter anmodning og af egen drift. Dommerkandidater udvælges af det øverste domstolsråd og udnævnes for livet af regeringen efter forslag fra justitsministeren. Domstolskollegiet, der består af retspræsidenter, som er valgt af deres kolleger, er ansvarligt for domstolenes generelle funktion. Det flamske advokatsamfund og det fransk- og tysksprogede advokatsamfund repræsenterer advokater fra forskellige dele af landet. Belgien deltager i Den Europæiske Anklagemyndighed (EPPO).

Uafhængighed

Opfattelsen af retsvæsenets uafhængighed er høj i den almindelige befolkning og middel blandt virksomhederne. Generelt mener 66 % af borgerne og 58 % af virksomhederne, at domstolenes og dommernes uafhængighed er "meget god" eller "rimelig god" i 2021. Opfattelsen af retsvæsenets uafhængighed har ligget rimelig stabilt siden 2016, idet procenten steg mellem 2016 og 2019, hvorefter den faldt en smule for virksomhederne og steg en smule for den almindelige befolkning.

Reformen af udvælgelsesprocessen for dommersuppleanter er blevet afsluttet , og den etiske ramme for alle medlemmer af retsvæsenet er blevet yderligere forbedret. Efter visse betænkeligheder fra Europarådets side vedrørende systemet for dommersuppleanter ændrede lov af 23. marts 2019 retsplejeloven med henblik på at styrke kvaliteten i udvælgelsesprocessen og den gældende integritetsramme . Reformen har til formål at styrke retsvæsenets uafhængighed ved at forbedre udvælgelsesprocessen og styrke integritetsrammen for dommersuppleanter . Efter lovens ikrafttræden i januar 2020 blev der afholdt to eksamenssessioner for dommersuppleantkandidater i 2020, hvor ca. en tredjedel af kandidaterne bestod . Derudover indeholder loven bestemmelser om anvendelse af de generelle etiske principper på alle kategorier af retsvæsenets medlemmer samt om etisk uddannelse for såvel almindelige dommere som lægdommere .

Nye hændelser har udløst kritik vedrørende respekten for retten til fortrolighed mellem advokat og klient. Efter de oplysninger, der blev offentliggjort i maj 2021, om, at møder mellem mistænkte og deres advokater potentielt var blevet optaget på video på en politistation, har det flamske advokatsamfund indgivet en officiel klage til Committee P . Det fransk- og tysksprogede advokatsamfund reagerede også offentligt og understregede, at retten til fortrolighed mellem advokat og klient er vigtig for retsstatsprincippet. Der er iværksat en strafferetlig efterforskning for at fastslå, hvem der havde kendskab til denne tekniske mulighed, og om den blev anvendt til at optage fortrolige samtaler mellem mistænkte og deres advokater.

Kvalitet

Fremskridtene med hensyn til digitalisering af retssystemet var begrænsede, men der forventes gennemført ambitiøse initiativer i de kommende år. I lyset af det fortsatte behov for at forbedre digitaliseringen af retssystemet har regeringen planer om at gennemføre ambitiøse initiativer, som skal afsluttes i 2025 . Disse omfatter oprettelse af en fælles online retsportal for borgere og virksomheder, etablering af et fælles sagsstyringssystem for alle domstole, lettelse af digital indgivelse af sager og adgang til sagsakter, offentliggørelse af det meste af retspraksis online og mulighed for databaseret ressourceforvaltning for retssystemet. Gennemførelsen af disse planer vil udmønte sig i en væsentlig forbedring af digitaliseringen for civile domstole og straffedomstole, men forvaltningsdomstolene er ikke omfattet af disse initiativer. Parterne ved de flamske forvaltningsdomstole kan dog nu indgive dokumenter i retssager elektronisk.

Processen for at opnå autonom forvaltning af ressourcer i retsvæsenet fortsætter . Domstolskollegiet og anklagemyndighedens kollegium fortsætter deres arbejde i processen med at overføre forvaltningen af ressourcer til retsvæsenet, som har været i gang i flere år. I 2022 og 2023 skulle der blive indført et værktøj til måling af arbejdsbelastning, hvilket er nødvendigt for en optimal tildeling af ressourcer mellem domstolene . Målet er, at retsvæsenet skal have beføjelserne til autonom forvaltning af ressourcer i 2024. Regeringen appellerede den fransksprogede ret i første instans i Bruxelles' dom af 13. marts 2020 , som dømte staten for ikke at bistå retsvæsenet med de menneskelige ressourcer, der er fastsat i loven. Appellen har ikke opsættende virkning, men regeringen har ikke taget alle skridt til at efterkomme dommen fuldt ud . Det øverste domstolsråd fortsætter sine overvejelser om, hvordan en karriere i retsvæsenet kan gøres mere attraktiv, med det mål at indlede konkrete projekter efter sommeren 2021. Der er desuden planer om at øge retssystemets finansielle midler i de kommende år. Disse initiativer har til formål at forbedre situationen for så vidt angår retssystemets menneskelige og finansielle ressourcer.

Det øverste domstolsråd har givet anbefalinger om retslige efterforskninger vedrørende retshåndhævende myndigheder. Efter at have indledt en særlig undersøgelse af den igangværende retslige efterforskning vedrørende omstændighederne omkring Jozef Chovanecs død vedtog det øverste domstolsråd sin undersøgelsesrapport den 28. oktober 2020. Det øverste domstolsråd anbefalede at forbedre kommunikationen mellem de forskellige retslige myndigheder i en efterforskning, at forbedre protokollen for retslige efterforskninger efter vold mod eller udøvet af politistyrkerne og at indføre en mekanisme for regelmæssig og grundig opfølgning på sådanne sager, både med hensyn til de faktiske omstændigheder og handlingerne under efterforskningen. Det øverste domstolsråd indgav sine anbefalinger til justitsministeren, som pålagde anklagemyndigheden at tage behørigt hensyn til anbefalingerne . Det øverste domstolsråd agter at foretage en ny undersøgelse, når den retslige efterforskning, der blev indledt den 27. februar 2018 , er afsluttet . Det øverste domstolsråd vil desuden føre tilsyn med opfølgningen på sine anbefalinger.